Diari Oficial de la Generalitat Valenciana


Sumari del DOGV 5576, del 13-08-2007 (2007/9479)

RESOLUCIÓ de 16 de juliol de 2007, del director general de Relacions amb les Corts i Secretariat del Consell de la Conselleria de Presidència de la Generalitat, per la qual es disposa la publicació del Conveni de col·laboració entre la Fundació Comunitat Valenciana-Regió Europea i la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5576

Data del DOGV
:   13-08-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9479


Data del document
:   16-07-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * fundació
    * cooperació administrativa
    * política d'investigació
    * investigació mèdica

RESOLUCIÓ de 16 de juliol de 2007, del director general de Relacions amb les Corts i Secretariat del Consell de la Conselleria de Presidència de la Generalitat, per la qual es disposa la publicació del Conveni de col·laboració entre la Fundació Comunitat Valenciana-Regió Europea i la Conselleria de Sanitat. [2007/9479]  
Subscrit, després de la tramitació prèvia reglamentària, entre la Fundació Comunitat Valenciana-Regió Europea i la conselleria de Sanitat, el 21 de maig de 2007, un Conveni de colaboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0989/2007, i que figura com a annex d'esta resolució.  
València, 16 de juliol de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Fundació Comunitat Valenciana ?Regió Europea i la conselleria de Sanitat  
València, 21 de maig de 2007  
Reunits  
D'una banda, Gema Amor Pérez, vicepresidenta segona de la Fundació Comunitat Valenciana - Regió Europea, amb seu a València, plaça de Sant Nicolau, número 2, i amb CIF K29311235, en nom i representació d'esta Fundació.  
I, de l'altra banda, Rafael Blasco Castany, conseller de Sanitat de la Generalitat Valenciana, nomenat pel Decret 2/2006, de 29 de maig (Diari Oficial de la Generalitat número 5.269 bis, de 30 de maig), d'acord amb el que preveuen els articles 28 de la Llei de Govern Valencià, i 2.2 del Decret 20/1993, de 8 de febrer.  
Ambdues parts es reconeixen recíprocament capacitat legal suficient per a celebrar este conveni de col·laboració entre les institucions que representen, per la qual cosa  
Manifesten  
Primer. Segons el paràgraf primer de l'article 6 dels Estatuts de la Fundació Comunitat Valenciana - Regió Europea (en avant, FCVRE), aprovats per l'Acord del Consell de 3 d'octubre de 2003:  
«La Fundació té com a objecte potenciar la participació de tots els sectors amb presència a la Comunitat Valenciana en les polítiques desplegades per la Unió Europea i impulsar-ne el coneixement.  
En particular, assistix el Consell de la Generalitat en l'àmbit de les seues competències en matèria de polítiques vinculades a polítiques agrícoles, aigua i desplegament sostenible, investigació, desenvolupament i innovació (I+D+I), cooperació i transnacionalitat, ampliació de la Unió Europea, regions i fons estructurals, formació, comunicació i informació, desenvolupament econòmic i empresa, infraestructures i transports, i també qualssevol altres àrees que siguen objecte d'una política europea que tinga un interés especial per a la Comunitat Valenciana.»  
Segon. La FCVRE, en la tasca de representació, defensa i promoció dels interessos de la Comunitat Valenciana en l'àmbit europeu, pretén facilitar la participació en el procés d'integració europea de les administracions públiques, cambres de comerç, entitats financeres, instituts tecnològics, universitats, federacions empresarials, ONG, organitzacions agràries, municipis, associacions civils i, en definitiva, a la societat valenciana en conjunt.  
Tercer. De gran rellevància i transcendència per a la Comunitat Valenciana és el seguiment dels programes i les polítiques de la Unió Europea relacionats amb l'àmbit sanitari. La Unió Europea, juntament amb els estats membres, treballa per a protegir i fomentar la salut dels ciutadans europeus, i la salut és una de les seues prioritats fonamentals. Les accions comunes complementen les polítiques sanitàries nacionals dels estats membres i, al mateix temps, hi proporcionen un valor afegit europeu.  
Sobre la base de l'Estratègia Sanitària de la Comissió Europea de 2000 i del Programa de Salut Pública, i tenint en compte els resultats del procés de reflexió sobre la sanitat i l'evolució de la política de consum, la Comissió va adoptar el 6 d'abril de 2005 una estratègia de salut i protecció dels consumidors i una proposta de decisió del Parlament Europeu i del Consell per la qual es crea un nou programa comunitari en l'àmbit de la salut i la protecció dels consumidors per al període 2007-2013. Esta nova estratègia i el nou programa proposat reforcen i amplien el programa de salut pública de la Unió Europea i el programa en suport de la política de consum de la Unió Europea.  
Així mateix, amb l'objectiu d'enfortir i impulsar la investigació en l'àmbit sanitari i biomèdic, és molt important per a la Comunitat Valenciana incrementar la presència i participació en el VII Programa Marc de la Unió Europea d'Investigació i Desenvolupament Tecnològic, que es du a terme en el període 2007-2013 amb un finançament global de 50.521 milions d'euros.  
Quart. Pels motius exposats en els apartats anteriors, i atesos els interessos propis de la Comunitat Valenciana en les polítiques desplegades per la Unió Europea, ambdós organismes acorden la forma d'este conveni per a estretir la col·laboració en el seguiment de les polítiques, iniciatives i projectes de l'àmbit europeu que poden afectar el desenvolupament de l'àmbit sanitari.  
Així, la conselleria de Sanitat i la Fundació Comunitat Valenciana - Regió Europea, com que tenen objectius comuns i volen promoure una col·laboració més estreta, han decidit acordar este conveni de col·laboració, que se sotmet a les clàusules següents.  
Clàusules  
Primera. Objecte del conveni  
La FCVRE i la conselleria de Sanitat acorden col·laborar de manera activa en tots els àmbits d'interés vinculats a la promoció, la prevenció, la protecció i l'atenció de la salut, relacionats amb els fins i objectius de la FCVRE.  
Amb este fi, la FCVRE i la conselleria de Sanitat es comprometen a comunicar-se recíprocament tota la informació a què tinguen accés i que puga resultar d'interés per a l'altra part, especialment en el seguiment puntual sobre totes les qüestions de l'àmbit de la Unió Europea que d'alguna manera puguen contribuir a un alt nivell de consecució de l'objectiu assenyalat en el paràgraf anterior.  
Així mateix, la conselleria de Sanitat i la FCVRE han de col·laborar activament en la formació de jóvens valencians en matèries de polítiques i projectes europeus, i també han d'impulsar l'aprenentatge permanent del personal d'ambdues entitats per a una gestió òptima dels interessos comuns.  
La FCVRE i la conselleria de Sanitat han de fomentar l'organització conjunta de seminaris i activitats de formació i informació relatives a tots els aspectes que estiguen relacionats amb l'àmbit de la sanitat sobre la Unió Europea, les seues polítiques, programes i institucions.  
De la mateixa manera, la FCVRE i la conselleria de Sanitat han d'incloure enllaços recíprocs en les pàgines digitals respectives, i han d'intercanviar vídeos, DVD corporatius i qualssevol altres elements d'informació i difusió d'imatge corporativa que es determinen.  
Amb esta finalitat, la FCVRE ha de dur a terme, entre altres, les actuacions següents:  
- Seguiment exhaustiu de les iniciatives, polítiques i convocatòries de projectes de la Unió Europea que puguen ser interessants per a la conselleria de Sanitat i, en especial, les publicades per la Direcció General de Salut i Protecció dels Consumidors, i també les polítiques d'Investigació, Desenvolupament i Innovació de la Unió Europea (VII Programa Marc).  
- Potencia la participació de la conselleria de Sanitat en els canals d'intercanvi d'idees, experiències i bones pràctiques a nivell europeu que puguen contribuir a la promoció, prevenció, protecció i atenció de la salut dels ciutadans de la Comunitat Valenciana.  
- La FCVRE servix d'enllaç entre la conselleria de Sanitat i les institucions de la Unió Europea per a la defensa i la difusió dels interessos de la conselleria de Sanitat. A més, dóna suport acompanya en l'organització de visites a les institucions i trobades amb funcionaris.  
- La FCVRE és una plataforma de suport en l'obtenció de subvencions i en la participació en projectes finançats amb fons europeus. Així, envia informació sobre cerques de socis per a projectes ja esbossats per altres entitats, i col·labora en la constitució de consorcis per a projectes liderats des d'estructures vinculades a la conselleria de Sanitat. La FCVRE propicia la participació conjunta en projectes europeus, en els quals la FCVRE actua com a soci menor de difusió de resultats.  
- La FCVRE oferix la possibilitat d'acollir en la seu a Brussel·les, integrant-se en l'activitat diària de la fundació, becaris enviats per la conselleria de Sanitat amb un programa de formació específic, o bé personal vinculat a la conselleria de Sanitat.  
- La FCVRE facilita les instal·lacions a la conselleria de Sanitat, de manera que servisquen d'espai d'exhibició de les exposicions i iniciatives que la conselleria de Sanitat vulga promocionar.  
- La FCVRE, gràcies a la ubicació estratègica a Brussel·les d'una de les seues seus, té accés diari a informació sobre seminaris, conferències, trobades i tallers sobre temes que poden ser d'interés per a la conselleria de Sanitat en l'àmbit europeu. En el marc d'este conveni, la FCVRE ha d'informar d'estos esdeveniments i d'assistir la conselleria de Sanitat si hi participa.  
- La FCVRE impulsa la relació entre la conselleria de Sanitat de la Comunitat Valenciana i les regions, províncies i entitats locals que componen la Unió Europea amb l'objectiu d'establir relacions estratègiques per als temes d'interés.  
- Des del departament jurídic de la FCVRE es proporciona informació sobre la legislació comunitària, tant la que està en preparació com la consolidada.  
Per la seua banda, la conselleria de Sanitat ha de fer, entre altres, les actuacions següents:  
- Pot incloure un enllaç amb les activitats de la FCVRE en les ferramentes de difusió de la seua activitat, com ara pàgina digital, seminaris, conferències, congressos, actes, presentacions de projectes, etc.  
- Estudiar la possibilitat d'elaborar les bases d'un programa anual de beques de formació en polítiques i projectes europeus, per a la incorporació de jóvens valencians a la seu de la FCVRE a Brussel·les, que actuaran, durant eixe període, com a interlocutors tècnics amb les institucions que signen este Conveni.  
- Oferir, si és el cas, a la FCVRE d'incloure-la com a soci de difusió en les propostes de projectes europeus que presente per al finançament des dels diferents programes de la Unió Europea.  
Segona. Coordinació de la col·laboració  
La col·laboració entre la FCVRE i la conselleria de Sanitat s'ha de fer per escrit i d'acord amb els procediments establits per ambdues institucions.  
La FCVRE ha de destinar un interlocutor únic responsable per als contactes i tasques amb la conselleria de Sanitat. Per la seua banda, la conselleria de Sanitat ha de determinar un interlocutor per al mateix fi, i pot demanar el suport tècnic que requerisca per al desplegament de les seues funcions.  
Per la seua banda, la conselleria de Sanitat ha de destinar, amb l'aprovació del director de la FCVRE, recursos humans per a estades temporals en l'oficina de la FCVRE a Brussel·les, amb l'objectiu de conéixer el funcionament intern de les institucions de la Unió Europea, amb dedicació especial a l'impuls i l'enfortiment de la investigació en l'àmbit sanitari i biomèdic a través de la participació dels investigadors vinculats a la conselleria de Sanitat de la Comunitat Valenciana en el VII Programa Marc de la Unió Europea d'Investigació i Desenvolupament Tecnològic per al període 2007-2013.  
Tercera. Comissió de seguiment  
Per al seguiment de les actuacions derivades d'este Conveni de Col·laboració i la resolució de les controvèrsies que sorgisquen en l'aplicació dels acords, es crea una comissió de seguiment formada, d'una banda, pel director de la FCVRE i un tècnic designat per ell i, d'una altra, pel subsecretari de la conselleria de Sanitat i una persona designada per ell.  
Quarta. Vigència  
La vigència d'este conveni és anual. No obstant això, es prorroga automàticament per períodes anuals, llevat que qualsevol de les parts manifeste el contrari amb, almenys, un mes d'antelació respecte a la data de finalització del termini inicial o de qualsevol de les pròrrogues. Les parts es reserven la facultat de modificar alguna de les clàusules de mutu acord si es considera convenient.  
Cinquena. Finançament  
La FCVRE i la conselleria de Sanitat acorden actuar conjuntament per a verificar i avaluar el compliment de la col·laboració objecte d'este Conveni, i per a això han d'establir fórmules objectives que permeten avaluar les activitats exercides.  
En tots els casos, el finançament d'actuacions concretes l'han d'assumir les parts per mitjà de la signatura d'acords específics.  
Sisena. Discrepàncies en la interpretació del conveni  
Les discrepàncies que sorgisquen en la interpretació d'este conveni s'han de sotmetre a la Comissió de Seguiment establida en la clàusula tercera, sense perjuí de poder interposar els recursos que es consideren oportuns. En tots els casos, per a la resolució dels conflictes que sorgisquen entre les parts i que no siguen solucionats per la comissió de seguiment, són competents els tribunals de la ciutat de València.  
Setena. Divulgació de resultats  
Atés l'interés de divulgar tan àmpliament com siga possible la col·laboració objecte d'este Conveni, i amb la finalitat de fer arribar al nombre més gran d'entitats la labor, les parts es comprometen a difondre informació sobre les actuacions conjuntes i els resultats per mitjà de publicacions d'articles, conferències, trobades, seminaris, etc.  
Huitena. Confidencialitat  
El personal d'ambdues entitats queda subjecte, respecte de la informació a què tinga accés com a conseqüència de la col·laboració objecte d'este Conveni, al deure de confidencialitat més estricte.  
Novena. Causa de rescissió  
Este conveni pot ser resolt per un acord de les parts. Per a això, constituïx un motiu d'extinció d'este Conveni l'incompliment dels compromisos que s'hi adquirixen, i també els previstos amb caràcter general per la legislació.  
I, com a mostra d'acord amb tot això, lligen i signen este Conveni de Col·laboració, en triple exemplar i només per a una cosa, al lloc i en la data indicats anteriorment.   
El conseller de Sanitat   
RAFAEL BLASCO CASTANY  
La vicepresidenta segona de la Fundació Comunitat Valenciana - Regió Europea  
Gema Amor Pérez